Augustinerkloster Speyer

S'Auguschdinagloschda in Schbaija isch mol als Beddloade im 13. Jahhunad g'grind worre.

 Glääni Gschischd 
Noch de Grindung vum Gloschda inde Midd vum 13. Jaahunad, ischs im Joa 1334 abgbrond un a greschdedeels zaschdead worre. Kuaz nochm Brond hodmas Gloschda widda uffgbaud un doan im 15. Jaahunad umgbaud. Im Joa 1430 hawwen sich die Prioa, Guardiane un Brieda vun fia Gleschda, dorunna a vum Auguschdinagloschda, uff ian Wunsch hie in die Biaschaschafd vunde Schdadd Schbaija uffnemme losse. Midde Joare sinn doan die ejemols aame Oade durch Hondl un Vameschdniss zu Wohlschdond kumme. Deswesche hodd doan a im Joa 1488 de Raad vunde Schadadd Schbaija die Gleschda, dorunna a s'Auguschdinagloschda, uffgfoadad, nochm Schudsvadrach vun 1430 ian Baidrach fadde Unnahald vum Seldnaheea zu laischde. Ofoang vum 16. Jaahunad sinn inde Qwadia vum Gloschda evongelischi Messe gewwe worre un 1526 hodd sich de Prioa vum Auguschdinagloschda, de Michael Diller, zu dem bkoand, wassde Luther gsachd kabd hod.

Baim Schbaijmara Schdaddbroand vun 1689 ischs Gloschda doan waidgejenschd zaschdead worre. Awwa de Koa vunde godisch Keäasch, wu ausm 13. Jaahunad gschdomd hodd, hodds iwaschdoane kabd un isch easch 1866 abg'risse worre. Im 18. Jaahunad hoddma die Ruin vum Gloschda fa Wohnunge umg'baud kabd.

 Haid 
Newe de Augustinergasse, wu glaisch wisawie lische un oans Gloschda erinnare dud, isch haid a noch de Graizgong ausm 15. Jaahunad vunde ejemolische Keäasch midd soine spedgodische, schbidsbeschische Maßweagakade inde Wormser Straße 39 eahalde g'bliwwe. Ma hoddse im Joa 1982 abg'baud un fia Joa schbeda widda, awwa oanaschda z'somme uffgschdeld un a ned goans oam glaische Oad, sondan ä bissl vasedsd newedroa.

 Bischa 
 H.-J. Engels, R. Engels, K. Hopstock: Augustinerkloster, Schule, Sparkasse. Geschichte auf e. Speyerer Bauplatz; erschienen aus Anlass d. Eröffnung d. neuen Hauptstellengebäudes d. Kreis- u. Stadtsparkasse Speyer. Kreis- u. Stadtsparkasse, Speyer 1985.
 Herbert Dellwing, Landesamt für Denkmalpflege (Hrsg.): Kulturdenkmäler in Rheinland-Pfalz. Band 1: Stadt Speyer. 2 Auflage. Schwann, Düsseldorf 1990, ISBN 3-88462-801-1.
 Stadt Speyer (Hrsg.): Geschichte der Stadt Speyer. 1 und 2, W. Kohlhammer GmbH, 1982, ISBN 3-17-007522-5.

 Websdaide 

 Nachrichtliches Verzeichnis der Kulturdenkmäler, Kreisfreie Stadt Speyer (PDF-Datei; 1,10 MB)

Kategorie:Schbaija
Kategorie:Pälzer un Kurpälzer Kärsche un Kleschder